Székelyhidi Ágnes

Számmisztika III.

Párkapcsolataink a számok tükrében

– avagy mire vágyik a férfi, és mire a nő?

Székelyhidi Ágnes

SZÁMMISZTIKA III.

Párkapcsolataink a számok tükrében

– avagy mire vágyik a férfi, és mire a nő?

Budapest, 2021

Székelyhidi Ágnes: Számmisztika III.

Párkapcsolataink a számok tükrében

– avagy mire vágyik a férfi, és mire a nő?

© Székelyhidi Ágnes, 2021

+36 30 99 63 183

© Bioenergetic Kiadó Kft.

Kiadja a Bioenergetic Kiadó Kft.

Felelős kiadó: Schneider Gábor

ISBN 978-963-291-211-0

Főszerkesztő: Kajtár-Schneider Krisztina

Felelős szerkesztő: Prudovits Edina

Borítógrafika: Vancsura Olga

E mű bármely részének bármilyen módon való másolása, sokszorosítása, közzététele csak a kiadó írásbeli engedélyével történhet.

A könyvet Igepa papírra nyomtattuk, mely német erdőgazdaságból származik. Minden egyes kivágott fa után három új fát ültetnek, így az erdőség évről évre fenntartható módon növekszik. Fehérítési eljárásukban semmiféle kémiai anyagot (különösen klórvegyületeket) nem használnak.

Tartalomjegyzék

Köszönetnyilvánítás

Indítógondolatok

Használati útmutató

I. rész

1-es férfi, 1-es nő

1-es férfi

1-es nő

2-es férfi, 2-es nő

2-es férfi

2-es nő

3-as férfi, 3-as nő

3-as férfi

3-as nő

4-es férfi, 4-es nő

4-es férfi

4-es nő

5-ös férfi, 5-ös nő

5-ös férfi

5-ös nő

6-os férfi, 6-os nő

6-os férfi

6-os nő

7-es férfi, 7-es nő

7-es férfi

7-es nő

8-as férfi, 8-as nő

8-as férfi

8-as nő

9-es férfi, 9-es nő

9-es férfi

9-es nő

11-es férfi, 11-es nő

11-es férfi

11-es nő

22-es férfi, 22-es nő

22-es férfi

22-es nő

II. rész

Nagy párkapcsolati mutató

1-es férfi

2-es férfi

3-as férfi

4-es férfi

5-ös férfi

6-os férfi

7-es férfi

8-as férfi

9-es férfi

11-es férfi

22-es férfi

Összeférhetőségi táblázat

Zárógondolatok

Forrásanyag

Köszönetnyilvánítás

Az élet egy fantasztikus játszótér, ahol fiúk és lányok, férfiak és nők tanulják magukat és egymást. Találkozunk, együtt haladunk, elválunk, összefutunk, rácsodálkozunk egymásra, ragaszkodunk, szeretünk, féltékenykedünk, nevetünk, sírunk, kérdezünk, ölelünk, sóvárgunk, várunk stb. Rendkívül mozgalmas és színes tér a párkapcsolat.

Sokat kaptam azoktól, akikkel ebben a térben összehozott az élet, és mindenkinek hálás vagyok. Biztos vagyok benne, hogy mindegyikőjüknek volt szerepe könyvem megszületésében.

Néhányan csak kérdeztek valamit, és ezzel elgondolkodóba ejtettek. Voltak, akik szerettek, és voltak, akik nem. Egyesek elfogadtak ilyennek, mások keményen kritizáltak. Voltak, akik csodáltak, és voltak, akik lenéztek. Természetesen nem csak a saját párkapcsolataimból merítettem. Köszönöm mindegyiküknek, hogy segítettek azzá válnom, aki vagyok és aki leszek.

Hadd emeljek ki mégis néhány, számomra különösen kedves embert. Nem rangsorolom őket, és nem indoklom, hogy miért; kinek-kinek személyesen fogom elmondani. Itt most felsorolom a nevüket: Bohácsiné Kiss Éva, dr. Kiss Mária Teréz, Kalo Jenő, Kárpát János, Kulcsár Zsuzsanna, Márkos Emília, Repa György, dr. Tusor Erzsébet, Váczi Klári néni (aki sajnos 2007-ben itt hagyott minket), Zoltán Tamás, továbbá szerelmeim, exeim, plátói szerelmeim, barátaim, tanítványaim, „pácienseim”, olvasóim, égi segítőim.

Indítógondolatok

Tizenöt évvel ezelőtt, 2006-ban írtam erről a témáról először. Azóta sok minden változott és jó pár dolog változatlan maradt.

Ami változott:

- Az ismerkedés módja – a többség az internet virtuális terében ismerkedik. Az emberek itt hajlamosak illuzórikus képet festeni önmagukról, hogy aztán egy személyes találkozás során (már ha egyáltalán sor kerül rá) lelepleződjenek. Nagy kérdés, hogy kit akarnak becsapni? Önmagukat vagy a másikat?

- A randevúzás helyszínei – ez egyénileg rendkívül eltérő lehet, mindenesetre ideális volna, ha kettesben, természetközeli helyen lenne alkalmuk beszélgetni, megismerni egymást.

- A gesztusok és talán az illemszabályok. Mi, idősebbek sokszor megdöbbenve nézzük, hallgatjuk a fiatalokat. Én igyekszem ítélkezés nélkül szemlélni az új stílust, de közben féltem őket a gyors kiégéstől és a csalódásoktól.

Ami változatlan:

- Minden férfi arra vágyik, hogy férfi lehessen egy párkapcsolatban, és minden nő arra vágyik, hogy nő lehessen egy férfi mellett.

- Nemtől függetlenül mindenki szeretne egy kölcsönös tiszteleten, megbecsülésen, támogatáson alapuló párkapcsolatot.

- Sokan hisznek még a szerelemben.

- Még többen vallják, hogy elfogadás, tolerancia nélkül egyetlen párkapcsolat sem működik. Persze ehhez előbb el kell fogadniuk önmagukat, ez pedig önismeret nélkül lehetetlen. A számmisztika éppen ebben ad fantasztikus segítséget konkrét megállapításaival, mivel úgy működik, mint egy iránytű önmagunkhoz „befelé” és a másikhoz „kielé”.

„És akkor Almitra szólott újra, és azt mondá: És a Házasság, Mester?

És ő így válaszolt:

Együtt születtetek, és együtt is maradtok mindörökre.

Együtt lesztek akkor is, amikor a halál fehér szárnyai szétszórják napjaitokat.

Bizony mondom, együtt lesztek, még Isten csöndes emlékezetében is.

De együttlétetekben legyenek távolságok.

És a mennyek szellői táncoljanak kettőtök között.

Szeressétek egymást, de a szeretetből ne legyen kötelék.

Legyen az inkább hullámzó tenger lelketek partjai között.

Töltsétek meg egymás serlegét, de ne igyatok egyazon serlegből.

Kínáljátok egymást kenyeretekből, de ne ugyanazt a cipót egyétek.

Daloljatok, táncoljatok együtt, és vigadjatok, de engedjetek egymásnak egyedüllétet.

Miként a lant húrjai egyedül vannak, habár ugyanarra a dallamra rezdülnek.

Adjátok át szíveteket, de ne őrizzétek egymás szívét.

Mert szíveteket csak az Élet keze fogadhatja be.

És álljatok egymás mellett, de egymáshoz ne túlontúl közel:

Mert a templom oszlopai távol állanak egymástól,

És a tölgyfa meg a ciprus nem egymás árnyékában növekszik.”

Khalil Gibran: A próféta

(Révbíró Tamás fordítása)

Nyilván mindenki hallotta már, hogy „nem élhetek nélküled!” vagy „levegőt sem akarok venni, ha elhagysz!”, esetleg „nincs értelme az életemnek nélküled!”. Talán te is mondtál ilyet, kedves Olvasó? És komolyan is gondoltad? Hát persze. Az ember végső elkeseredésében, halálosan komolyan mond ilyeneket, nem törődve azzal, hogy ez érzelmi manipulálás vagy leplezetlen zsarolás. Utólag úgyis rájön mindenki, hogy öngólt rúgott, bárhogyan is végződjön a történet. Ezért érdemesebb megfogadnunk a régi közmondást: „Ne fuss olyan szekér után, amelyik nem akar felvenni!”

Férfi és nő kapcsolata izgalmas és állandóan aktuális téma az ember életében. Vagy azért, mert van, vagy azért, mert nincs. És ha van, akkor milyen? Érdekes kérdés, hogy értékeljük-e, ha párkapcsolatban élünk…

Panaszkodni, kritizálni a másikat a legkönnyebb és legunalmasabb, amit tehetünk. Hiszen mi magunk tehetünk róla, hogy a kapcsolat olyan lett, amilyen lett. Minden, ami körülvesz bennünket, belőlünk indul ki, rólunk szól.

Ha bárki úgy érzi, hogy nem boldog a párkapcsolatában, akkor két dolgot tehet: vagy „szenved” tovább, és tudatosítja, hogy az ő jelenlegi tanulnivalója a szenvedés, vagy változtat. Na, nem a másikon, hanem saját magán! A legveszélyesebb tévhit a párkapcsolatokban, hogy meg lehet változtatni a másikat. Ez egyik félnek sem lehet célja sem a kapcsolat indulásakor, sem később. Amennyiben a partner nem tetszik, és valami „javítanivaló” van rajta, akkor talán nem neki kell a társunknak lennie. Ez fordítva is igaz: „Ha én nem vagyok jó így, ahogy vagyok, akkor nem én kellek a másiknak.”

„A nő azt akarja, hogy ok nélkül, „miért” nélkül szeressék: nem azért, mert szép vagy jó vagy kedves vagy művelt vagy elmés, hanem azért, mert olyan, amilyen.”

Henri Frédéric Amiel

svájci morálfilozófus, költő és kritikus

Tehát esélytelen próbálkozás megváltoztatni a párunkat. Mi magunk viszont változhatunk. Először is türelmesebbé, toleránsabbá és elfogadóbbá válhatunk. Ebben nincs túlzás. A toleranciát nem lehet túlzásba vinni. Természetesen ez nem jelent önfeladást vagy önfeláldozást. Nem is jelenthet, mivel kapcsolódni csak két individuum, két felnőtt ember képes. Amennyiben az egyikük a másik energiájából él, azt nem párkapcsolatnak, hanem szimbiózisnak nevezik. Ez csak átmenetileg működhet: amikor a másik beteg, vagy valamilyen tragédia történt az életében, vagy ideiglenesen nem találja a helyét. Mindkét félnek tudnia kell, hogy ez az állapot csak átmenetileg engedhető meg.

Tisztában vagyok vele, hogy ezek kemény szavak. Azt is tudom, hogy az élet hihetetlenül cifra helyzeteket képes létrehozni. De azt is látom, milyen találékonyak az emberek, ha arról van szó, hogy megtalálják a kényelmesebb utat. Férfiak és nők egyaránt – egyik sem jobb a másiknál. A férfiak és a nők egyaránt hajlamosak eltartatni magukat. Vagy túl sok munkát vállalni, amelyre hivatkozhatnak, hogy ne kelljen a családjukkal tölteni az idejüket. Mindkét nem hajlamos annyi feladattal megterhelni magát, hogy az páncélként szorítva, mereven megakadályozza az életvitelük megváltoztatását. Arra mindig van jó indok, miért nem… Kérdés, merünk-e változtatni, változni éppen azért, mert eddig nem tehettük meg, hogy…

Értelmetlen a kérdés, de fel kell tennem: miért kell tragédiának történnie ahhoz, hogy az ember fia, lánya felemelje a fejét, körbenézzen, és megkérdezze önmagától: „Ide indultam? Ezt akartam?” Vagy megrázza magát, felébredjen álmából, és végre a saját életét élje. A jelek folyton jönnek, és üzenetet hoznak. Vajon meghalljuk-e ezeket, vagy kényelmesebb másokra, a körülményekre hivatkozni?

Nem hiszem, hogy létezne egyetlen üdvözítő út. Hiszen mindannyian egyedi és megismételhetetlen csodái vagyunk a létnek. De hiszem, hogy az útra mindannyiunknak magunknak kell rátalálnunk. Amíg elkerül az egészség, az elégedettség és a boldogság, addig nem a saját utunkon járunk. Addig korrigálni kell valamit, mert valamilyen paraméter még nem helyes. Mint a repülésnél: a repülési magasság vagy a sebesség, az emelkedés vagy az ereszkedés szöge, netán maga a cél helytelen. Mi vagyunk a saját repülőnk pilótái. Addig kell korrigálnunk, amíg minden a helyére kerül, másként lezuhanunk. De mindaddig lehet korrigálni, amíg meg nem halunk. Ez jó hír, igaz?

Természetesen nincs tökéletes egészség, nincs tökéletes elégedettség és nincs tökéletes boldogság. Viszont van egyensúly, amely nem statikus, hanem dinamikus. Az egyensúly és a stabilitás nem jelent megmerevedett helyzetet. Mert a megmerevedés maga a halál. Az élet természetéből adódóan mozgásban van: pulzál, változik, kitágul és összeesik, lüktet, összehúzódik és elernyed, megtelik és kiürül. Akár a testünk. Ahogyan a napszakok és az évszakok, ciklikusan körbejár minden.

Az ember életében is vannak helyzetek, problémák, amelyek idővel megoldódnak és megszűnnek. Semmilyen szituációra sem érdemes rágörcsölni, hiszen attól nem fog előbb megoldódni. Elég, ha mindenki megteszi a tőle telhetőt. Ha többet tudna, többet kellene tennie. Ennek elfogadása rengeteg energiát képes felszabadítani. Ezért érdemes alkalmazni lehetőleg minden nehéz, kilátástalannak tűnő helyzetben.

Martin Palmer így ír a kínaiak ősi szimbólumáról Jin és jang című könyvében: „A jin és a jang kígyózó vonalaival egyaránt teret enged a másiknak, s mindkettő tartalmazza szívében a másik egy-egy elemét. A köztük kialakult egyensúly mégsem passzív, nem békés semlegességben léteznek egymás oldalán. Ez az egyensúly dinamikus feszültség, a két erő örök harca…

A kínaiak úgy tartják, hogy a jin és a jang az idők kezdetén jött létre, amikor villám hasított a kozmikus őssötétbe és a semmibe. Ekkor minden súlyosból és sötétből jin keletkezett, miközben amire csak a villám fénye hullott, könnyű, súlytalan janggá változott. A teremtés e pillanata óta egyedül ez a két kozmikus erő, a jin és a jang létezik. Minden élet bennük gyökerezik, átitat minden létezőt.

Minden emberben van valamennyi a jinből és a jangból, csak a férfiakban több a jang elem, a nőkben pedig a jin. Az égitestek, a csillagok és a bolygók ugyancsak jin vagy jang minőségűek, a Nap jang, a Hold jin.

A jin és a jang elve sok mindenre megtanít, megtanuljuk például belőle, hogy nő és férfi minden szembenállása és különbözősége ellenére sem idegen egymástól; mindkét nem tartalmaz egy csipetnyit a másikból is. A kapcsolatoknak ez a dinamikus, aktív modellje olyan utat jelöl ki számunkra, amely sem a nőiességet, sem a férfiasságot, sem a jint, sem a jangot nem tagadja meg, hanem egymást kiegészítő minőségekként szemléli különbségüket.

A mai férfi-nő kapcsolat sokat köszönhet a jin/jang szimbólum népszerűvé válásának, akkor is, ha többnyire naivan értelmezik. Az egyik főbenjáró félreértés a konfliktusok félresöprése. A legtöbb nyugati ember számára a harmónia a konfliktusok, a béke pedig az erőszak hiányát jelenti. Holott ezek az állapotok elérhetetlenek. A jin/jang modell nézetkülönbségeket, szóváltásokat, küzdelmet, különbözőséget, sokrétegűséget vagy erőszakot, akár háborúkat is megenged. A kínaiak megkísérlik dinamikus egyensúlyban tartani ezeket az erőket, elismerve, hogy a különbözőségből és a küzdelemből energia fakad. Ugyanakkor azt is felismerik, hogy amennyiben ezt az energiát nem terelik a megfelelő mederbe, elpusztíthatja önmagát. Ez utóbbiról a 8-as és a 22-es típusoknál írtam – rájuk ez hangsúlyozottan vonatkozik, ezért ők a legveszélyeztettebbek e téren.

Az önismeret hiánya időzített bomba! Az egyén sosem tudhatja, milyen reakciót fog kiváltani belőle egy kritikus helyzet. Nem voltunk még minden szituációban, ezért fogalmunk sincs, mit tennénk, ha például hirtelen tűz ütne ki ott, ahol épp tartózkodunk. Elképzelhetjük, miként mentenénk ki az embereket, és hogyan ereszkednénk le kötélen a tizenötödik emeletről. De nem tudhatjuk biztosan, hogy nem épp minket kellene-e kimenteni. Az önismeret hiánya veszélyes hiányosság. Olyan, mintha a korábban említett repülőnkön nem lenne – mondjuk – magasságmérő. Enélkül lehetetlen a pontos helyzetmegállapítás. Hogyan jön értünk a mentősereg? Hová hívjuk az angyalokat? Milyen segítségre szorulunk?

Az önismeret megszerzésére több eszköz is rendelkezésünkre áll, ezek egyike a számmisztika. Ez egyfajta tipológia, vagyis típusokat állít fel, így nem képes tökéletes részletességgel leírni egyetlen ember jellemét sem. De kiindulási pontként, tájékozódási eszközként rendkívül hasznos. Ráadásul a használata és a nyelvezete is végtelenül egyszerű, közérthető. Ez az egyik oka, hogy nem lett még népszerűbb. Sokan lenézik, mert gyorsan elsajátítható. Ők azok, akik a világot horizontálisan igyekeznek megismerni. Azok, akik a lényegre kíváncsiak, vertikálisan leszállnak a mélyére, majd felrepülnek a magasba is.

Az ellenkező neműek viszonyát úgy szoktuk fogalmazni, hogy férfi-nő kapcsolat. Érdekes a sorrend kérdése. Mi a helyes sorrend? Férfi és nő vagy nő és férfi? Itt most nem illemről van szó. A számmisztika számára ez nem kérdés. Az 1-es szám a legférfiasabb szám, míg a 2-es szám a legnőiesebb. Az előbbi a Nap száma, az utóbbi a Holdé.

Jó lenne tudni, hogy amikor Magyarországon bevezették a személyi számot, vajon tudott-e erről valaki azok közül, akik meghatározták, hogy a férfiak személyi száma 1-essel, a nőké pedig 2-essel kezdődjön. Emlékszem, mennyire fel voltam háborodva ezen, de csak akkor értettem meg a helyességét, amikor találkoztam a számmisztikával. Valószínűleg nem volt tudatos döntés a hivatal részéről. Alighanem a kollektív tudattalanból jött a sugallat.

Az emberiség legősibb és legsarkalatosabb témája a párkapcsolat. Előbb vagy utóbb mindenkit érint. A poláris világban az adott dolog minőségét az ellenpólushoz való viszonya szabja meg. Egy nő egy férfi társaságában nyeri el nőiességének jelentőségét. Meg lehet figyelni, mennyire másképp viselkednek a nők egymás között, és mennyire megváltoznak a mozdulatok, a hangszínek, a hangerő, amint megjelenik egy férfi. Ugyanígy van ez a férfiak között is. Ahogyan Karinthy Frigyes írta:

„Ha egyedül vagyok a szobában, akkor ember vagyok. Ha bejön egy nő, akkor férfi lettem. És annyira vagyok férfi, amennyire nő az, aki bejött a szobába.”

Az embert élete során sok minden motiválhatja:

– az anyagi javak felhalmozása,

– a hatalom megszerzése,

– tudományos elismerések elérése,

– barátok gyűjtögetése,

– az ellenfelek legyőzése,

– egy nagy család megteremtése,

– egy saját cégbirodalom felállítása,

– vallási vagy ezoterikus tudásának fejlesztése,

– az ősök és a hagyományok kutatása,

– a sorssal való megbékélés,

– a megvilágosodás elérése,

– a társ megtalálása.

Bizonyára nem teljes a lista, de az utolsó valószínűleg mindenkinek a listáján szerepel. Igaz? Miért is? Mert keressük a másik felünket. Az egyiptomi mitológia szerint Ozirisz követte apját, Geb istent a trónon, és igazságosan uralkodott. Fivére, Széth azonban féltékeny volt rá, és elhatározta, hogy megöli. Nagy nehezen megszerezte Ozirisz méreteit, és készített egy koporsót, amelyben csak Ozirisz fért el. Nagy lakomát rendezett, ahova meghívta Oziriszt is. Az est fénypontjaként behozatta a koporsót, és rávett mindenkit, hogy feküdjön bele. Hosszas unszolás után Ozirisz is belefeküdt a koporsóba. Abban a pillanatban ráugrott Széth, rászögezte a koporsó fedelét, és a Nílusba dobta. Széth biztos volt benne, hogy legyőzte a fivérét.

Mi is hasonlóan készítünk öntőformát azzal, hogy elképzeljük, milyen a számunkra tökéletes társ. Igyekszünk minden „méretét” pontosan meghatározni. Azután ezt a formát próbáljuk rá minden potenciális „jelentkezőre”. Akire többé-kevésbé illik, arra gyorsan ráfogjuk, hogy ő az igazi. Sőt ő a lélektársunk, az egyetlen ember, akivel teljes boldogságban élhetünk.

Tényleg csak egyetlen nagy szerelem létezik, vagy lehet több is? Vannak, akik azt mondják magukról, hogy ők olyan „szerelmes” típusok. Ez azt jelenti, hogy életük során sokszor, sőt egymás után rövid időn belül is képesek szerelembe esni. Létezik ez?

Judy Hall ír erről a Rokon lelkek, lelki társak című könyvében: „Több lélektársunk létezik, és számtalan múltbeli kapcsolat köt bennünket hozzájuk. A reinkarnációs terápia rávilágít, hogy egyszerre sokféle szerepet töltünk be a laza kötöttséget jelentő lélekcsoportokban. A csoport tagja a lelki társunknak (vagy legádázabb ellenségünknek) tűnhet az újbóli találkozáskor. A kapcsolatban megváltozhatnak a szerepek, illetve az is előfordulhat, hogy a szeretett személy más köntösben tűnik fel.

A rokon lelkekre nem érvényes a vagy-vagy helyzet. Csodálatosak és szörnyűségesek lehetnek egyszerre, vagy pedig hol ilyenek, hol olyanok. Lehet, hogy kezdetben boldoggá tesznek, aztán végül traumát és fájdalmat okoznak. Előfordul ennek az ellenkezője is. Bizonyos párok esetében a kezdet nehéz, de megnyugvás követi.”

Mindenki várja a nagy Őt, s némelyeknek rá kell jönniük, hogy nem teljesedhet be a szerelmük. Pedig annyira szeretnénk ezt hinni. De az élet által írt regények nem mindig végződnek happy enddel. A szépirodalom tele van ilyen és hasonló történetekkel, de lehet, hogy a közvetlen közelünkben is találunk rá példát.

Létezik szerelem első látásra? Aki erre azt válaszolja, hogy nem, az egy megfontolt, józan ember, aki eddig valószínűleg még nem engedte meg magának, hogy elragadják az érzelmek, amelyeknek semmi közük a józan észhez. De azért, mert még nem történt meg vele ilyesmi, nem zárható ki, hogy nem is fog!!!

Judy Hall így ír erről: „A szerelem első látásra gyakran foglalja magában azt az érzést, hogy »mintha már örökkévalóságtól kezdve ismertem volna«. Megtorpanhatunk, hátrálhatunk egy kicsit, megpróbálhatjuk racionalizálni a helyzetet, vagy elmenekülni. De elkerülhetetlenül belekeveredünk valamilyen kapcsolatba. Ezt igen gyakran nehézségek követik, hiszen nehéz leckéken kell átjutnunk közösen, ha már emiatt találkoztunk. Vagy a régi jó beidegződéseinknek engedelmeskedünk.

Ugyanígy az is előfordulhat, hogy vonzódunk valakihez, akiről tudjuk, hogy csak bajt hozhat ránk. Az első találkozáskor érezhettünk akár megmagyarázhatatlan félelmet vagy dühöt is. Valami mégis összeköt bennünket. Nem csak azok a lelki társaink, akik a legjobban szeretnek minket. Lehetséges, hogy egy olyan régi lelki társunktól kell megbocsátást és könyörületességet tanulnunk, akinek jó oka van arra, hogy gyűlöljön bennünket, illetve akitől okkal félünk.

Az is megtörténhet, hogy olyasvalakivel esünk át ugyanazokon a leckéken, illetve követhetjük ugyanazokat a cselekvési mintákat, akivel nem tartunk fenn szerelmi kapcsolatot. Lehet az illető egy barátunk, egy munkaadónk vagy valamelyik családtagunk. Mégis jólesik, ha találkozunk velük. Hogyan lehetséges az, hogy ennyiféle összefüggésben játszhatjuk el újra és újra az erőharcainkat, a megszokott elintézési módjainkat, érzelmi játszmáinkat stb.? A válasz igen nagy valószínűséggel a múltban rejlik, korábbi kötődéseinkben, illetve azokban az elvárásainkban, amelyeket jelenlegi életünkkel kapcsolatban táplálunk.

Az igazi lelki társi tapasztalatokat az élmény intenzitásáról ismerhetjük fel, valamint arról, hogy ezeknek az emléke sohasem halványul el.”

És valóban, semmi más nem mutatja pontosabban azt, hogy ő a nagy Ő, mint hogy nem „szabadultunk” tőle és az érzéstől, amit kivált belőlünk.

„A szerelem olyan, mint a fa: magától növekszik, mély gyökeret ereszt egész valónkba, és gyakran tovább zöldül a szív romjain.”

(Vázsonyi Endre fordítása)

Victor Hugo

Előfordulhat olyan eset, amikor az ember józanul felfogja, hogy a szerelem felvállalásának csak áldozatai lennének. Méghozzá nemcsak a két szerelmes, hanem a hozzájuk tartozók közül is néhányan. Ekkor megtörténhet, hogy egyikük józan tudatossággal megöli a szerelmet. Mintha puszta kézzel fojtana meg egy élőt. Eközben ő maga is belehal egy kicsit. Jó esetben ez a szerelem átminősül plátói szerelemmé, amely talán még termékenyítőbben fog hatni, mintha beteljesedhetett volna.

Az is megeshet, hogy az egyik fél, mivel annyira imádja a másikat, képes lemondani az együttlétről, hogy ezzel megkímélje a másik addigi életét a felborulástól.

„A szeretet nem ad egyebet, mint önmagát, és nem vesz el semmit, csupán önmagából. A szeretet nem birtokol, és nem birtokolható. Mert a szeretetnek elég a szeretet.”

Khalil Gibran: A próféta

(Révbíró Tamás fordítása)

Egy nő szomorúan, de már beletörődve mesélte: „Tudom, hogy szeret, és ő is tudja, szeretem. Többször elváltunk már mindketten, de eddig sosem voltunk egyszerre szabadok. Összetartozunk akkor is, ha nem adatik meg nekünk, hogy beteljesüljön a szerelmünk. Jó érzés, hogy legalább barátomnak nevezhetem… Talán ezt hívják plátói szerelemnek?”

Sokszor be kell érnünk boldogságmorzsákkal. Nem azért, mert nem érdemlünk többet, hanem azért, hogy megtanuljuk felfedezni az élet apró örömeit. Lehet, hogy unalmas, de igaz a mondás: „Sok kicsi sokra megy.” Ugyanazt az élethelyzetet meg lehet élni derűsebben is. Erről a 3-as típusú emberek tudnának mesélni.

Napjainkban a férfi-női szerepek elmosódnak, keverednek, olykor fel is cserélődnek. Vigyázniuk kell, hogy nemi jellegünknek megfelelően vezessük az életünket, ha szeretnénk párkapcsolatban élni, megtalálni a párunkat. Itt nem az önállótlanságról van szó, sokkal inkább a tudatosságról, a férfi-nő karakter ösztönös és tudatos megéléséről. Carl Gustav Jung ezt az elvet az animus-anima fogalmába sűrítette: kettős közvetítő a tudattalan és az egó között. Jung szerint minden férfiben és minden nőben él a nő, illetve a férfi ősképe (az anima és animus), amely tartalmazza a férfinemnek a nőkről és a női nemnek a férfiakról való összes tapasztalatát; olyan őstapasztalatokat, amelyeknek egy része ösztönös-automatikus.

Az anima és az animus

– elsődlegesen szexuális szükségletet elégít ki,

– másodlagosan szocializálódott viselkedéssablonként működik,

– harmadlagosan szakrális igényeket is kielégít.

Az animus-anima őskép a kollektív tudattalanból emelkedik ki, és személyes emlék-, illetve élményanyaggal telik meg. Az őskép egyéni megformálódásában meghatározó szerepe van az anyának és az apának. Az ő karakterük gyakran felfedezhető az egyén szerelmi választásaiban, projekcióiban.

A modern ember sok praktikát elfelejtett. Az ősi kultúrákban néha szabályozottan, néha hagyományőrző szokásként élnek azok a módszerek, amelyek férfi és nő kapcsolatát izgalmassá, izgatóvá teszik. A keleti kultúrák élen jártak és ma is élen járnak ezen a téren. Érdemes megismerkedni például a tantra tanával.

Ma is vannak tapasztalt, bölcs nők és férfiak, akik tovább tudják adni a tudásukat. Meg kellene keresnünk őket, és meg kellene hallanunk a tanácsaikat, hogyan viselkedik egy tudatos nő és egy tudatos férfi egy párkapcsolatban.

A számmisztika jól elhatárolható módon jellemzi a férfi- és női szerepeket. A páratlan számokat aktívnak, férfiasnak, kiáramlónak, a páros számokat passzív, nőies, befogadó minőségűnek nevezi, akárcsak a korábban említett jin/jang elv.

Ebben a könyvben a születési dátumból kiindulva 11 típusú férfit és 11 típusú nőt jellemzek, a tipizálás összes előnyével és hátrányával. Az előnye az, hogy egyszerű, gyors és közérthető, míg a hátránya, hogy nem képes leírni azt a sokszínűséget, amely egy-egy számon belül előfordulhat.

„Nagyobb különbségek vannak a nemeken belül, mint a nemek között.”

Ivy Compton-Burnett

angol írónő

Esetünkben nemcsak a nemeken belül, hanem számokon belül is… Ennek ellenére mindenki sok találó megállapítást ismerhet meg önmagával kapcsolatosan. Az sem baj, ha ezek nem mindig hízelgőek. A kérdés az, hogy hasznosíthatóak-e a felismerések, segítenek-e reálisabban látni önmagunkat és azt, ahogyan a környezetünk lát minket. Ha az önmegismerés útján csak egy kis lépést is tesz bárki a számmisztika segítségével, akkor már megérte megírnom ezt a könyvet.

Kívánok jó, hosszú sétát az önmegismerés útján!

Használati útmutató

Egyszerű a dolgunk, mert 11 típusú férfit és 11 típusú nőt különböztetünk meg. Azért 11 típusról esik szó, mert a születési dátum napjának számát vesszük alapul.

A számmisztika – sokak számára bosszantó módon – rendkívül egyszerű, közérthető módszer. A legbonyolultabb számítás, amire szükségünk van, az egyjegyű számok összeadása. A számmisztika lépten-nyomon használt módszere a két – ritkán több – számjegyű számok egy számjegyre történő egyszerűsítése, amelyet nevezhetünk számmisztikai redukciónak is. A későbbiekben, ha a redukció kifejezést használom, erre utalok.

Az előző két könyvhöz (Számmisztika I. és II.) képest eltérés, hogy most nem használjuk a 33-as mesterszámot, mivel senki sem születhet 33-án, továbbá picit más a könyv felépítése.

A születési dátumból most a születésnap számára lesz szükségünk. Ezt egyszerűsítjük egy számjegyre. A redukció után kapott szám rezgése részletesen leírja, milyen vagy milyennek kellene lennie az adott férfinek vagy nőnek. Mindenkinek az az első feladata, hogy a születési nap számának megfelelő tulajdonsághalmazt felismerje önmagában!

A születési nap alapján 9 alapszámot és 2 mesterszámot különböztetünk meg. (Ez utóbbiak a 11-es és a 22-es.) A 9 alapszám a következőkből ered:

Mindenki 1-es, aki 1-jén, 10-én, 19-én vagy 28-án született. Ezek közül a legtisztábban az 1-jén születettekre jellemzők ezek a jellemvonások. A 10-én születettek a 0 miatt túlzásokra, illetve szélsőségekre hajlamosak: vagy erősebben, vagy gyengébben mutatják az 1-es jelleget. A 19-én születettek az 1-es jellegzetességei mellett a 9-esét is felfedezhetik magukban. A 28-án születettek a páros 2-es és 8-as miatt a legkevésbé érzékelhetik az 1-es jelleget.

Mindenki 2-es, aki 2-án, 11-én, 20-án vagy 29-én született. Ezek közül a legtisztábban a 2-án születettekre jellemzők ezek a jellemvonások. A 20-án születettek a 0 miatt túlzásokra, illetve szélsőségekre hajlamosak: vagy erősebben, vagy gyengébben mutatják a 2-es jelleget. A 29-én születettek a 2-es jellegzetességei mellett a 9-esét is felfedezhetik magukban. A 11-én születettek a páratlan 1-es miatt a legkevésbé érzékelhetik a 2-es jelleget. A 11-es ráadásul még mesterszám is, amiről kicsit később még részletesebben írok.

Mindenki 3-as, aki 3-án, 12-én, 21-én vagy 30-án született. Ezek közül a legtisztábban a 3-án születettekre jellemzők ezek a jellemvonások. A 30-án születettek a 0 miatt túlzásokra, illetve szélsőségekre hajlamosak: vagy erősebben, vagy gyengébben mutatják a 3-as jelleget. A 12-én és a 21-én születettek a 3-as jellegzetességei mellett az 1-esét és a 2-esét is felfedezhetik magukban.

Mindenki 4-es, aki 4-én, 13-án, 22-én vagy 31-én született. Ezek közül a legtisztábban a 4-én születettekre jellemzők ezek a jellemvonások. A 13-án és a 31-én születettek a 4-es jellegzetességei mellett az 1-esét és a 3-asét is felfedezhetik magukban. A 22-én születettek a 4-es mellett érzékelhetik a 2-es jellegét is. A 22-es ráadásul még mesterszám is, amiről később még részletesebben írok.

Mindenki 5-ös, aki 5-én, 14-én vagy 23-án született. Ezek közül a legtisztábban az 5-én születettekre jellemzők ezek a jellemvonások. A 14-én születettek az 5-ös jellegzetességei mellett az 1-esét és a 4-esét is felfedezhetik magukban. A 23-án születettek az 5-ös mellett érzékelhetik a 2-es és a 3-as jellegét is.

Mindenki 6-os, aki 6-án, 15-én vagy 24-én született. Ezek közül a legtisztábban a 6-án születettekre jellemzők ezek a jellemvonások. A 15-én születettek a 6-os jellegzetességei mellett az 1-esét és a 5-ösét is felfedezhetik magukban. A 24-én születettek a 6-os mellett érzékelhetik a 2-es és a 4-es jellegét is.

Mindenki 7-es, aki 7-én, 16-án vagy 25-én született. Ezek közül a legtisztábban a 7-én születettekre jellemzők ezek a jellemvonások. A 16-án születettek a 7-es jellegzetességei mellett az 1-esét és a 6-osét is felfedezhetik magukban. A 25-én születettek a 7-es mellett érzékelhetik a 2-es és az 5-ös jellegét is.

Mindenki 8-as, aki 8-án, 17-én vagy 26-án született. Ezek közül a legtisztábban a 8-án születettekre jellemzők ezek a jellemvonások. A 17-én születettek a 8-as jellegzetességei mellett az 1-esét és a 7-esét is felfedezhetik magukban. A 26-án születettek a 8-as mellett érzékelhetik a 2-es és a 6-os jellegét is.

Mindenki 9-es, aki 9-én, 18-án vagy 27-én született. Ezek közül a legtisztábban a 9-én születettekre jellemzők ezek a jellemvonások. A 18-án születettek a 9-es jellegzetességei mellett az 1-esét és a 8-asét is felfedezhetik magukban. A 27-én születettek a 9-es mellett érzékelhetik a 2-es és a 7-es jellegét is.

A 11-es különleges, úgynevezett mesterszám. Pluszadottságokat és -tehetséget kapott a sorstól, de pluszfeladatokat is. Hogy melyek ezek, arról a 11-es férfinél, illetve nőnél részletesen írok.

Mindenki 11-es, aki 11-én vagy 29-én született. A 11-én születettekre jellemzőek a legtisztábban a 11-es jellegzetességei. A 29-én születettekben olykor nehéz felismerni a 11-esre jellemző tulajdonságokat, ugyanis több tényezőtől is függ, hogy felszínre törnek-e: a szülői értékrendtől, az iskolázottságtól, az élettapasztalatoktól, a baráti hatásoktól, a munkahelyi elvárásoktól, a párkapcsolati élményektől stb. Ez tehát sok egyszerre ható tényezőnek az eredménye.

A 22-es mesterszám szintén különleges. Pluszadottságot és -tehetséget kapott a sorstól, de pluszfeladatokat is. Hogy melyek ezek, arról a 22-es férfinél, illetve nőnél részletesen írok.

Mindenki 22-es, aki 22-én született. Itt nincs több variáció.

Így már érthető a könyv használata. Születési napjától függően lapozza fel mindenki azt a számot, amely reá vonatkozik, ott pedig megtalálja külön a mindkét nemre, illetve a külön a férfire és külön a nőre vonatkozó jellemzést. Ezt elolvasva „belenéz egy tükörbe”, amely nem mindig hízelgő, viszont pontos leírást ad az egyénről. Amennyiben önmagunkról olvasunk, tesztelhetjük is, mekkora önismerettel rendelkezünk.

Ha a párunkról olvasunk, egyfajta használati útmutatót kapunk ahhoz, melyek az ő elvárásai, mi az, amit ki nem állhat, hogyan lehet elcsábítani, illetve megtartani.

A könyv második részében található Nagy párkapcsolati mutatóból megtudhatjuk, hogyan viszonyulnak egymáshoz a különböző számtípusok.

Mindenkinek jó számolgatást, új felismeréseket és nagy, közös nevetéseket kívánok.

I. rész

1-es férfi, 1-es nő

„Szeretni és megmaradni okosnak, csak az isteneknek adatott meg.”

Publilius Syrus

római mimus-író és színész

Ami közös bennük

A használati útmutatóból már tudjuk, hogy mindenki 1-es, aki 1-jén, 10-én, 19-én vagy 28-án született.

Az 1-es szám a Nap bolygóval van analógiában. A Nap az ember útját és célját szimbolizálja, azt, amiről „lényegében” szó van. Az aktivitást, az életerőt, a dinamikát, önmagunk alakítását, az önmegvalósítást és az élet lendületét jelzi. A napszerű ember erős benyomást tesz másokra markáns személyiségével. Egészséges önbizalom, nagylelkűség, kreativitás, önállóság, magabiztosság, életteli, meleg kisugárzás jellemzi az 1-es típusba tartozó férfiakat és nőket egyaránt.

Az 1-esek, akárcsak a Nap, folyton a középpontban akarnak lenni. Fellépésük, megjelenésük is határozott, gyakran arisztokratikusan büszke. Ha az 1-eseket nem veszik észre, vagy nem tudnak a középpontba kerülni, megsértődnek, és gyorsan továbbállnak.

Rendkívül fontos számukra a folytonos újítás, az új, szokatlan kihívások – mind az emberi kapcsolatokat, mind a különféle élethelyzeteket illetően.

Az 1-esek életében komoly szerepet játszik a luxus, a minőségi dolgok birtoklása és élvezete. A megjelenésükben is sikerességet, gazdagságot, jólétet sugárzó emberekhez vonzódnak.

Mindig mindenről határozott véleményük van, továbbá gyors a helyzetfelismerő képességük, a megoldásokat is ilyen gyorsan találják meg, és mindenben igyekeznek elsők lenni – többek között ezért is született vezetők. Ráadásul roppant kreatívak, és mindig tele vannak ötletekkel, mely képességüket az élet bármely területén sikerrel kamatoztatják. Ugyanakkor jellemzően tévedhetetlennek hiszik magukat, ezért rosszul viselik a kritikát – akár jogos, akár nem.

A párkapcsolatban is az első helyet, azaz az egyetlenséget igénylik, nem való nekik a másodhegedűs szerepe.

1-es férfi

Általános jellemzés

Egy férfi számára a legtesthezállóbb szám az 1-es, mivel ez a legférfiasabb szám a szó klasszikus értelmében. Ez általában a külsején is látszik: izmos, csontos és szőrös, vagy ezek közül valamelyik. Mozgása és beszédmodora is férfias, hangja kellemes, mély. Szeret férfiasan öltözködni, és kedveli a férfias szabadidő-tevékenységeket: sport, autózás, hegymászás, politizálás, csajozás stb.

Mindenben az elsőségre törekszik. Számára a legkedvezőbb, ha első gyermekként születik egy családba, de ettől függetlenül is mindig első akar lenni. Valójában ezt az elsőséget gyakran nem a szorgalmával, hanem a találékonyságával vagy a kapcsolataival éri el. Nem törvénytelenül, nem tisztességtelen eszközökkel, hanem ügyesen. Ő sosem lúzer, mindig győz, mindig ott van az elsők között. Sikeres és élményekben gazdag az élete.

Az 1-es férfi arra született, hogy vezessen mindig és mindenhol: a nőt a táncparketten, vagy családot, céget, baráti társaságot, politikai csoportot vagy bármilyen közösséget. Ehhez veleszületett tehetsége, belső késztetése van. Rendkívül fontos, hogy ezt a vezetési hajlamot ki- és megélhesse. Az 1-es potenciazavarai mögött 90 százalékban ez a kérdés húzódik. Ő alfa-hím, így nem fojthatja el ezt, mert belebetegszik.

Mindenki másnál nagyobb szüksége van az ősi, archaikus férfiszerepre, vagyis, hogy ő legyen a kezdeményező, a családfő, a döntéshozó, vitában a végső szó kimondója. Ezek a szerepek diktatórikusnak tűnhetnek, pedig klasszikus értelemben ezek voltak a férfiak feladatai egykor.

Régen és néhány helyen ma is az utódok beleszületnek egy arisztokrata vagy uralkodó családba, és automatikusan öröklik a vezető pozíciót – akár akarják, akár nem. Az 1-es férfi a valós körülményeitől függetlenül születetten „arisztokrata”: büszke, határozott, igényes, hiú, kissé kényes-finnyás, szereti a minőségi élvezeteket (bort, ruhát, autót, nőt stb.). A tömegtermék nem izgatja, mivel rendkívül igényes, és hajlamos a sznobizmusra. Számára meghatározó, milyen márkájú egy ruha, hogy egy nő milyen családból származik, vagy egy cég milyen rangos kapcsolatokkal rendelkezik. Meggyőződése, hogy csak akkor lehet valami értékes, ha drága.

A körülmények is fontosak számára. Szereti megadni mindennek a módját. Nehezen fogadja el például azt, hogy lehet valami finom akkor is, ha nem terített asztalnál, gyertyafénynél kell elfogyasztani. Ugyanakkor szereti az extravagáns helyzeteket, ebbe beletartozik minden, ami különleges: ízek, illatok, színek, tájak, nők stb.

Életének kulcsszava: ÚJ. Neki folyton szüksége van új kalandokra, új helyzetekre, új emberekre, új feladatokra. A megszokás, a rutin, a kötelező rendszer, illetve a rendszeresség megöli. Mármint nem őt, hanem a kreativitását, amely énjének éltető része. Ha az 1-es férfi sokáig akar élni, akkor egyrészt törekednie kell a folytonos megújulásra, másrészt használnia kell a kreativitását.

Az ízlése viszonylag korán, fiatalon kialakul, de a megújulás – akárcsak a vezetés – belső késztetése, sőt kényszere. Időről időre lecseréli a ruhatárát, a bútorait, az őt körülvevő tárgyakat. Ez olykor az emberi kapcsolatait is érinti. Azoktól válik meg először, amelyek nem hoznak semmi újat. Azokat távolítja el a közvetlen környezetéből, akik akadályozzák a megújulásban. Ugyanis a megújulás egyfajta újjászületést jelent számára, amely örökké fiatalon tartja. Ahogyan a természet is minden tavasszal újjászületik, úgy időnként az 1-es férfinek is újítania kell. Ez megnyilvánulhat az öltözködési stílusában (aktuális divattól függetlenül), szóhasználatában vagy érdeklődési körében. Ez zavarhatja, frusztrálhatja a családját, a barátait és a munkatársait. Bár akik igazán szeretik és ismerik, azok elfogadják, sőt támogatják is az ilyen irányú változtatásokban.

Nem mindig könnyű szeretni egy 1-es férfit. Sajnos meglehetősen ingerlő és nehezen követhető tud lenni. Kevesen vannak, akik mindig értik, megértik. Egyetlen más számban sincs annyi újítási hajlam, mint egy igazi 1-esben, és ez gyakran fárasztó lehet. Főleg azoknak, akik szeretik a rutint, a megszokásokat, a jól bevált módszereket. Az 1-es férfi nem bírja ezeket elviselni. Bár ideig-óráig képes elfogadni, de hosszú távon biztosan kitör, ez pedig nemritkán a kapcsolat végét is jelenti, és itt nem csak férfi-nő kapcsolatról van szó.

Az 1-es sok-sok kapcsolata azért ér véget, mert kellő önismeret híján nem észleli időben, hogy például a másik rá akar kényszeríteni egy olyan, megszokásokon alapuló életmódot, amelyben az 1-es „elpusztul”. Az idejében felismert feszültséget okozó tényezők akár a kapcsolat túlélését is eredményezhetik. Ha fontos az 1-es férfi számára a szeretett személy, úgy képes alkalmazkodni, de semmilyen szabálynak nem tudja alárendelni magát, kivéve, ha azt a szabályt ő hozta. Már maga az „alárendelni önmagát” kifejezés életidegen tőle.

A másik, futólag már említett téma a kreativitás: mivel nem a szokásos, hagyományos módon közelíti meg a helyzeteket, a problémákat, magát a megoldást is újszerű, kreatív módszerrel találja meg. Akár feltaláló is lehet belőle. Jól teszi, ha csak önmagára hallgat, egyedül mindig hatékonyabb és sikeresebb lesz. Mivel 1 = egyedül, így a szám rezgése is azt sugallja, hogy egyedül többre megy. A munkájában mindenképp törekednie kell arra, hogy szabad kezet kapjon, és egyedül oldhassa meg a feladatokat, ezért neki vagy főnöknek, vagy önállónak kell lennie. Természetesen mindez nem zárja ki a párkapcsolat lehetőségét, az önállóságot megélheti egy nő mellett is. Ehhez olyan társra van szüksége, aki érti és elfogadja őt ilyennek.

Párkapcsolatban az 1-es igazi hódító, vadászösztöne rendkívül erős. Bőkezű gavallér mindaddig, amíg meg nem hódítja a csodált nőt, utána többnyire elveszíti az érdeklődését. Innentől a kapcsolat jövője a nő kezében van. (Erről még lesz szó.)

Az 1-es férfi potens, vagyis az élet minden területén képes teljesíteni. A potencia latin eredetű szó, jelentése ’képesség, teljesítőképesség, hatalom’. Mai értelemben ’főleg férfi képessége a nemzésre, illetve a nemi közösülésre’. Az 1-es férfinek kis túlzással talán a levegőnél is fontosabb, hogy megőrizze a potencialitását, elsősorban szexuális értelemben, másodsorban az élet egyéb területén. Az előbbihez megfelelő partnerre van szüksége, bár az 1-es rezgésű ember jól elvan egyedül. Pedig nem szabad kirekesztenie magát a közösségi életből. Tény, hogy sokaknál különbnek érzi magát (aminek van is némi alapja), de ez nem indokolja, hogy elmagányosodjon. Hiszen az ő egyik életfeladata megtanulni együtt élni, együttműködni másokkal.

Az 1-es férfi nem tűri az ellentmondást. Ha valamit kitalált, eldöntött, annak úgy kell lennie. Az ő vonzó, férfias, lehengerlő egyéniségéhez ez is hozzátartozik.

Az 1-es férfi elvárásai a nőtől

Az 1-es igazi férfi akar lenni, ezért elsősorban azt várja el társától, hogy igazi nő legyen.

„A férfi alkot és világít, de ereje örökké nyers marad és tüze égető, ha női szeretet, szelídség és kellem nem érdekli és nem szépíti azt.”

Toldy Ferenc

irodalomtörténész, kritikus

Azt szereti, ha ő kezdeményezhet, ezért hagyni kell, hogy ő tegye meg az első lépést. Egy okos nő engedi, hogy udvaroljon neki a férfi, hagyja, hogy kényeztesse, elvarázsolja. Minden férfi szereti, ha felnéz rá a nő. Erre az 1-esnek is nagy szüksége van, egyrészt a hiúsága, másrészt a hódító vezéregyénisége miatt.

Politikai vagy más nézeteit szívesen és hosszasan szereti fejtegetni. Elvárja, hogy mindig végighallgassák, és egyetértsenek vele. Adott esetben vitázni is hajlandó, de csak azzal, akit egyenrangú félnek tekint. Szerencsés, ha egy nő – érezve, hogy nem lehet vele vitatkozni – előcsalogatja a „tanár bácsit” az 1-esből, vagyis elmagyaráztatja vele az adott témát. Ezt az 1-es mindig szívesen, sőt örömmel megteszi. Ilyenkor tud érvényesülni a benne rejlő főnök, aki a többieknél mindig jobban átlátja a helyzetet.

Az 1-es férfi elvárja, hogy ő hozhassa meg a döntéseket közös ügyekben is, ezért nem tanácsos vitatkozni vele. Javasolt inkább kis idő elteltével óvatosan felhozni az ellenérveket, de azokat is inkább kérdő mondat formájában.

A 1-es férfi nem kedveli a buta nőket, de a túl okosakat sem, főleg nem az okoskodókat. Viszont nagyra értékeli, ha egy nő sikeres és önálló, ugyanakkor tud alkalmazkodni, és adott esetben alárendelődni a férfinek.

Szívesen és sokat költ a nőre, de ezért cserébe komoly elvárásai is vannak. Mindenben szereti a magas színvonalat és a különlegeset. Ezekkel a megfelelő fórumokon dicsekszik is – ezt nem szabad rossz néven venni tőle.

Első akar lenni mindenben és mindenhol, az ágyban is. Ha mégsem ő az első, akkor az a minimum, hogy a nő nagyon megdicsérje, hiszen nála sarkalatos kérdés a potencia. Ennek erősítése nemcsak lelki szükséglete, de terápiája is az 1-es férfinek.

Elvárásai a külsőségeket tekintve is magasak: az esztétikus, divatos megjelenésen túl értékeli, ha valami különleges is van a nőn (ékszer, szín, hajviselet, smink). Eleinte ezekre a luxuscikkekre a nőnek saját magának kell költenie, majd az 1-es férfi büszkesége nem fogja hagyni, hogy ne ő finanszírozza mindezt. Elvárja, hogy ezt a nő értékelje, és ennek gyakran hangot is adjon.

Sajnos nemcsak a hiúság, hanem a gőg is megjelenhet az 1-es férfi jellemében, ezért óvatosan a sok dicsérettel… Mindenkinek – korra, nemre, rangra, hatalmi pozícióra való tekintet nélkül – szüksége van elismerésre. Ez a megfelelő pillanatban, a megfelelő adagban nagy segítség, megerősítés lehet, de túlzott mértékben már hízelgés, így káros, hamis. Az okos 1-esnek nincs szüksége rá, hogy legyezgessék a hiúságát, de az elismerésre annál inkább vágyik. A különbség icipici, adott esetben mégis óriási.

Elvárja a nőtől, hogy érdeklődjön az aktuális gondjai felől, de a faggatózást nem szereti. A „milyen napod volt ma?” untig elég, mert szabadságot hagy az 1-esnek, hogy annyit meséljen, amennyit ő akar. Amint elkezd beszélni, odaadó figyelemmel kell hallgatni, különben abbahagyja, és elviszi a benne rekedt gondolatokat más nőhöz.

Az 1-es férfi nem a kitartásáról híres. Nem hűtlen alkat, de ha egy kapcsolat ellaposodik, akkor rövidesen máshol keres új sikereket. Ez gyakran csak flört, de erről kicsit később írok részletesen.

Az 1-es férfi ki nem állhatja…

… az okoskodó nőket. „Süt belőlük a butaság” – gondolja magában. Ugyanakkor szeret okosabbnak tűnni a nőnél, így érdemes hagyni, hogy villogjon a tudásával.

Idegesíti, ha folyton félbeszakítják. Megfigyeltem, hogy a mai emberek többsége – iskolai végzettségtől, társadalmi szereptől, beosztástól függetlenül – nem képes végighallgatni a beszélőt. Gyakran közbevágnak, beleszólnak a másik mondandójába, mert nincs türelmük/idejük végighallgatni. Azt hiszik, tudják, mit akar mondani (kinyögni). Pedig érdekes tapasztalat lenne, ha egyszer hagynánk beszélni a másikat. Lehet, hogy egész más lenne a mondandója vége, mint amire számítunk. Ezzel egy új gyakorlat is kezdetét venné, miszerint „én végighallgattalak, most elvárom, hogy te is végighallgass”. (Mellesleg sok kapkodó, dadogó, hadaró kamasszal lenne kevesebb, ha odafigyelnének rájuk.)

Vagyis mindenkinek, így az 1-es férfinek is jogos igénye, hogy a másik hagyja őt beszélni. Amennyiben ez nem így történik, az nemcsak büszkeségében sérti, de hosszú távon a kapcsolat végét is jelentheti.

Ki nem állhatja az unalmas nőket, azokat, akik nem tudnak újat nyújtani, időről időre megújulni. Pedig ezek a nők gyakran csak szerinte unalmasak, mások inkább úgy látják, hogy biztonságra, stabilitásra, állandóságra törekszenek. Ezek a fogalmak viszont taszítják az 1-est.

Nem tűri, ha valami azért kötelező, mert mások azt mondják. Mivel a tipikus 1-es nem hagyománytisztelő, ezért a házasság intézményét sem kedveli. Ha házasságkötésre adja a fejét, az nála a komoly, mély elköteleződés jele.

A régi kapcsolatok gyakran megszokások és hagyományok rutinszerű és szükségszerű ismétlődéséből állnak. Ezzel önmagában nincs baj, de a váratlan, szokatlan kezdeményezések minden kapcsolatra frissítőleg hatnak. Az olyan tanácsok, mint „jó ez így”, „ez már bevált”, „ne változtass!”, értelmezhetetlenek és taszítóak számára. Az ő éltető energiaforrása a megújulás, az újítás, ezért ilyesmit elvárni tőle egyenlő az öngyilkossággal.

Az 1-es férfi ki nem állhatja a hisztis, sírós, lelkileg labilis nőket. Egyszerűen nem tud mit kezdeni egy kétségbeesett, zokogó nővel. Ehelyett célszerűbb értelmesen a tudtára adni, megvitatni – gyakran jogosan – a sértő, bántó figyelmetlenségeket. Ugyanis önzéséből adódóan előfordul, hogy akaratán kívül belegázol a másik lelkébe.

Az 1-es túl büszke ahhoz, hogy belássa, neki is lehetnek hibái. Ezért csak óvatosan, sok szeretettel lehet tudtára adni, amivel baj van. Csak akkor fogja elfogadni a kritikát, ha érzi, hogy nem ellene, hanem érte zajlik az akció.

Az igazi 1-es férfi nem rendelkezik öniróniával, ezért ki nem állhatja a cinikus, mások kárára viccelődő nőket. Ha egy nő megbántja a büszkeségében, az önérzetében, az nála egy életre elvágta magát. Lehet, hogy kényszeredetten vigyorog a poénokon, de aztán megpróbál visszavágni, vagy a lehető leggyorsabban lelép. Gyakran magyarázatot sem ad az eltűnésére, ezzel akár kínos helyzetbe is hozva a társaságba vele együtt érkező nőt. Ezért is kell a másiknak körültekintően véleményt nyilvánítania. Később faggatózni, szembesíteni nem ajánlatos, de szelíden, szeretettel lehet őt kérdezgetni.

Hogyan lehet elcsábítani és megtartani?

Az első és legfontosabb egy 1-es férfivel kapcsolatban, hogy a nő sosem kezdeményezhet. TILOS kikezdeni vele, meghívni vagy felkérni. Előfordulhat, hogy ez adott esetben tetszik, tetszene a hiúságának, de hosszú távon biztosan nem szül jót. Az 1-es férfi kizárólag azt értékeli, amit ő indított el, amit ő talált ki. Ha megfosztják a kezdeményezéstől, azzal férfiúi minősége csorbul – és ezt nem tűri. Mindazon által csábítani igenis lehet, sőt, szereti is, ha érzi egy nőn, hogy tetszik neki. Apró jelekkel, gesztusokkal, pillantásokkal ezt jelezheti a nő, de csak finoman, semmiképp sem közönségesen.

Az 1-es férfi mindenben és mindenhol első akar lenni. Legszívesebben minden nő ágyában ő lenne a „berepülőpilóta”, de ez nem mindig adatik meg. Ehelyett megelégszik olyan dicséretekkel, mint a „te voltál életemben az első, akivel először…”. Enélkül nem teljes a siker számára.

Természetesen egyetlen akar lenni olyan értelemben, hogy nem tűr párhuzamos kapcsolatot, átmenetileg sem képes titkos szerető lenni.

Kedveli az extravagáns cuccokat, a különleges vacsorákat. Szeret szokatlan helyeken találkozni, szeretkezni. Ha ezt egy nő szívesen és önként megteszi, istennőként fogja imádni.

Egy okos nő mindig izgalmas, kicsit titokzatos marad, sosem tárja fel teljesen önmagát. Ezzel éberen tartja a férfi érdeklődését, kíváncsiságát, így a kapcsolat folytonos játék lesz, amelyben a férfi dolga, hogy minden alkalommal meghódítsa a nőt, a nő pedig újból és újból elcsábítsa a férfit. A szeretkezések előtti előjátéknak is pontosan erről kellene szólnia. Egy 1-es férfi esetében erről tilos lemondani, mert az törvényszerűen és gyorsan megöli azi érdeklődését, vagyis megássa a kapcsolat sírját.

Az 1-es férfiak szeretik a változatosságot, amit a nőnek mindenképpen biztosítania kell. Ehhez leleményesnek és hozzá hasonlóan kreatívnak kell lennie, másképp nem lehet tartós kapcsolata egy 1-essel. Talán kicsit strapás megfelelni az 1-es férfinek, de megéri, mert bőkezűen és lovagiasan meghálálja.

1-es nő

Általános jellemzés

Bárhol felbukkan, az 1-es nő előbb-utóbb az érdeklődés középpontjába kerül. Ennek az egyik oka, hogy különleges, vonzó, és határozott a kisugárzása. Büszke fellépésével mindkét nemre nagy hatást gyakorol. A nők csodálattal és irigykedve nézik sikereit: „Olyan jó neked… Könnyű neked, te olyan… vagy. Én képtelen vagyok erre.” Ugyanakkor gyakran riválist látnak az 1-es nőben a férfiakra tett hatása és sikerei miatt. Pedig neki a legnehezebb a dolga a nők közül, mivel az 1-es a legférfiasabb szám, ezért nagy feladat női szerepet betöltenie. A nőiség megtanulása, elsajátítása és megőrzése leginkább az 1-es nő megoldandó feladata. Sem önállóságra, sem ambícióra hivatkozva nem működhet „férfiként”. Egy vállalat vezetőjeként vagy egyedülálló anyaként sem kell férfivé válnia, meg kell őriznie a női funkcióját. Ez rendkívül sok feszültséget, nehézséget, kudarcot hozhat számára, amíg el nem jut az önismeretnek arra a fokára, hogy felismerje ennek a jelentőségét, és megtanulja akár saját kárán is, hogyan lehet működtetni a nőiséget. A legnehezebb dolga ilyen szempontból az 1-én született nőnek van. Sokkal jobb helyzetben van, aki 28-án született, ugyanis a 2-es és a 8-as szám is páros, tehát nőies, ezért ezek a rezgések átszínezik, tompítják, finomítják az 1-es túl markáns, rámenős férfias jellegét.

Az 1-es nő gyorsan ráérez erre a problémára, és a megoldást is hamar megtalálja. Kérdés, hogy a büszkesége megakadályozza-e a női praktikák alkalmazásában. Nagy jelentősége van a neveltetésnek és az anyai mintának is. Ha egy 1-es lány azt látja otthon, hogy az édesanyja sminkeli magát, fodrászhoz jár, és nőiesen mozog, beszél, akkor könnyebb a dolga. De ha többdiplomás, egyedül élő, férfigyűlölő, gőgös anyja van, akkor nehezebb lesz rátalálnia a nőiességére. Az sem jó példa, ha az anyja egy méltatlan házasságban szenved fizikailag és lelkileg is. Mindezek ellenére az 1-es nő előbb-utóbb kipróbál pár női trükköt, már csak a kísérletezés öröméért is. Az öltözködésben, a hajviseletben és a sminkelésben is különleges az ízlése, vagyis mindig bedob valami újszerűt. Ha netán követi a divatot, abba mindig belecsempész valami egyedit. Megjelenése tükrözi a belső tartalmat: az eredetiséget, a függetlenséget és az ötletességet. Ha rájön ennek az ízére, akár divatdiktátor is lehet belőle. Határozott, önálló véleménye ellenére sokat számít neki, hogyan reagál megjelenésére a környezete, a férfiak és a nők. Ezek a reakciók segíthetnek korrigálni az esetleges túlzásokat.

„A szeretet éppoly problémátlan, mint egy jármű. Csak az a kérdés: ki vezet, ki utazik, és merre visz az út.”

Franz Kafka

A női szerephez – akár tetszik, akár nem – hozzátartozik a háziasság is. Itt az a kérdés, hogy az 1-es nő vezet-e háztartást, szeret-e, tud-e főzni egyedül éléstől, a család létszámától függetlenül. Próbált-e már kísérletezni a konyhában, bedobta-e már a kreativitását ezen a téren? Volt-e már sikerélménye ebből? Komoly tehetsége és határtalan lehetőségei vannak a konyhaművészetben, ha nem tartja méltóságon alulinak. Kiélheti kreativitását, ötleteit mind a fűszerezés, mind a szokatlan ízkombinációk terén.

A nőiesség kérdéskörének másik kritikus helyszíne a hálószoba. A szexualitás az a terület, ahol a nőnek valóban nőként kell működnie: meg kell nyílnia fizikailag és lelkileg is, és kedvesen-nedvesen befogadni a férfit. Nem könnyű egy 1-es nőt ágyba vinni. Egyrészt magasak az elvárásai intellektuális téren is (erről még lesz szó), másrészt az 1-es nőnek nincs szüksége a nőiség bizonygatására. Vagyis ő nem fogja eljátszani a gyenge, megmentésre vágyó nőt, aki azonnal az első férfi karjába omlik.

Hogy egészségesen működik-e a női szerep egy 1-es nőnél, annak egyik legjobb jele a hormonháztartás működése. Amennyiben az 1-es nő tudatában és szívében is helyén van ez a téma, úgy a menstruációja, a testsúlya és a bőre is egészséges. Ha bármilyen kibillentség van, akkor rögtön jelez a szervezete. Ettől nem kell megijedni, inkább legyen hálás, és használja ezt a jelzőrendszert úgy, mint egy barométert. Így megteheti a kellő változtatásokat – hogy miként, azt már a kreativitására bízzuk.

Az 1-es nő két nagy táborra szokta osztani a férfiakat. Egy részük szereti, tiszteli a büszke, határozott, öntudatos nőket. A másik részüket viszont kifejezetten irritálja a férfias fellépés egy nőnél. Ennek több oka is lehet. Az egyik, hogy utóbbiak elé egy olyan tükröt tart, amelyben azt látják, miként kellene viselkedniük férfiként. Ha nem így tesznek, ez a tükörkép nyilván nemtetszést vált ki belőlük, hiszen senki sem szeret szembesülni a hiányosságaival. Maga a „szembesítés” sem egy hálás szerep, ami ilyen helyzetben jut az 1-es nőnek. A másik ok, hogy azoknak a férfiaknak, akik szeretik „maguk alá gyűrni” a női partnerüket, biztosan nem jön be az erős, büszke 1-es. Ők nem egyenrangú társkapcsolatra vágynak, hanem egy alá-fölé rendeltségi viszonyra, ahol természetesen csakis a férfi dominálhat. Ez az 1-es nőnek sem tetszik, így közöttük nem lesz párkapcsolat. Viszont lehet és lesz is rivalizálás, vetélkedés, esetleg hatalmi harc, például egy munkahelyen, egy vezető pozíció megszerzéséért.

Az 1-es nő igazi rátermett vezető. Maga a „rátermett” jelző nagyon találó, hiszen ő szó szerint arra termett, hogy vezessen. Szeret és tud is irányítani, és mindezt felelősséggel teszi. Ez a fajta fellépés gyakran ellenérzést vált ki a férfiakban. Ugyanakkor az 1-es nő senki kedvéért sem fojthatja el magában azokat a késztetéseket, amelyek a vezetésről, az önállóságról szólnak, csak okosan kell ezeket megélnie.

Bátor természet, ki mer próbálni új dolgokat, egyfajta belső késztetése, kényszere az új utak keresése. Mondhatni, ő az új generáció „éllovasa”. Hiszen egy új generációnak mindig új megoldásokat kell keresnie saját problémáira. Ebből fakadóan viszont nem tiszteli a hagyományokat, olykor kifejezetten elutasítja, elítéli a régi, elavult, etikett szerinti merev szabályrendszert.

Igazi 1-eshez híven tévedhetetlennek hiszi magát, ezért nehéz meggyőzni, hogy esetleg nem jól látja a dolgokat. Fontos, hogy megtanulja, hogyan kell több alázattal és szeretettel együttműködni embertársaival. Sokkal erősebb, aktívabb közösségi szellemet kell elsajátítania. Ezek valószínűleg csak sok csalódás, sikertelenség és belső vívódás után fognak beérni nála. Fiatalkorában ütköztetnie kell a döntéseit a valósággal, hogy megtapasztalhassa, jó döntéseket tud-e hozni, és hogy melyek azok a jelek, amelyekre komolyan figyelnie kell, amikor azt mutatják a körülmények vagy a környezete, hogy tévedett.

Amint írtam, ez belső vívódások eredménye. Vagyis az 1-es nő általában nem vallja be, hogy szüksége van tanácsra, hogy olykor neki is sokat jelent egy elismerő szó. Némán várja a csodálók hadát, és tévedhetetlenségének rideg várában szenved, miközben vágyik a szeretet melegségére. Nem szabad annyira büszkének lennie, hogy időnként ne kérjen segítséget. Arra is rá kell jönnie, hogy együtt könnyebb. Hiszen minek egyedül kínlódni, ha be lehet vonni társat, társakat is, és gyorsabban, egyszerűbben megoldani az adódó problémát. A szeretet nem zárja ki az önállóságot. Ennek a felismerése viszont évekbe kerülhet neki.

Az 1-es nő folyamatosan hatalomra tör, ezért a főnöke joggal tart tőle. Az elsőség iránti örök késztetése fiatalkorában, a tanulmányait illetően igen kedvező, míg a karrierje szempontjából nem mindig az. Olykor pontosan ez okozza a kudarcát. Előfordul, hogy a főnöke ötleteket kér a csapatától, és az 1-es nő olyan újítással áll elő, amely megkérdőjelezi felettese kompetenciáját, sőt a hozzáértését is. Emiatt kirúgják az 1-es nőt. Tehát óvatosan azzal a nagy újítási lendülettel!

Az 1-es nő szereti a drága ékszereket, a költséges utazásokat és a különleges autókat, másrészt az egzotikus, különleges, szokatlan élményeket, amelyekkel meglepi önmagát, vagy őt a társa.

A hiúság az egyik leggyengébb pontja. Nem tudja elviselni a nemtetszést, az ellenvéleményt. Nemcsak sikertelenségnek, hanem súlyos kudarcnak éli meg, ha nem arat osztatlan sikert egy ötletével vagy új ruhájával.

Kellő önismeret birtokában az 1-es nőnek tudnia kell, hogy az a határozott, büszke, tévedhetetlen fellépés, ami őt jellemzi, sokakat irritálhat. Mivel vezetésre született, gyakran nem népszerű. Rendszerint vagy így, vagy úgy, de kilóg a sorból. Nem azért, mert csodabogár, hanem egyszerűen a döntéshozatal, az irányítás ritkán teszi közkedveltté. Manapság nem pusztán szokás szidni a főnököt, hanem a demokrácia és a hierarchia két egymással összeegyeztethetetlen fogalom.

Az 1-es nő az önállóságából meríti rendkívüli hajtóerejét. Sok nehézségen átsegíti, mert összeszorítja a fogait, és megmutatja a világnak, hogy ő egyedül is bármire képes. Ez dicsérendő, de nem szabad túlzásba vinnie. Fontos, hogy megtanuljon másokkal együttműködni. Nem szabad szándékosan elszeparálnia magát, mert az egyedül élés az ő személyiségfejlődése szempontjából öngólt jelent.

Az 1-es nő elvárásai a férfitől

Elsősorban azt várja el, hogy a férfi tisztelje, ismerje el a sikereit, és semmiféleképpen ne akarjon vele rivalizálni.

Tetszenek neki a sikeres, gazdag, határozott férfiak. Magasak az elvárásai intellektuális téren is, fontos, hogy választottja okos, művelt, olvasott legyen, mert csak az értelmes, intelligens férfiak jönnek be neki. Ugyanakkor olyan partnerre vágyik, akivel együtt lehet működni és élni is, akivel nem folyamatos harc az élet. Az nem zavarja, ha partnere kissé mogorva, magának való – hiszen ő maga is ilyen –, sőt, egy rideg férfi könnyebben kihozza belőle a gyengéd nőt.

Az 1-es nő szereti a férfias megjelenésű, izmos, magas, szőrös, de természetesen ápolt férfiakat. Rendkívül izgató hatással van rá, ha a férfi hangja is férfiasan mély, erőteljes, szexis. Szereti a különleges, egzotikus stílust, ami az illető külsejében, bőrszínében vagy akár a munkájában, az érdeklődési területén is megnyilvánulhat. Az 1-es nő általában rendelkezik valamilyen szokatlan érdeklődési körrel, ezért értékeli, ha a férfinek is van valami hasonló hobbija.

Elvárja a férfitől, hogy gavallér, nagyvonalú legyen, és hogy nőnek érezhesse magát mellette. Mivel a munkájában és az élet több területén is férfias, határozott fellépést várnak el az 1-es nőtől (illetve ő így szeret megnyilvánulni), a párkapcsolatban szeretne igazi nő lenni a szó archaikus értelmében. Párjával kettesben, abban az intim légkörben szeretne szeretetteljes, odaadó nőnek feltűnni úgy, hogy közben az önállóságát megóvhassa.

1-esként lételeme a folyamatos megújulás, így a szerelemben is folyton izgalmas, újszerű dolgokat próbál ki aktuális (vagy éppen új) partnerével. Ehhez nem kell hűtlenné válnia, hiszen új kalandokat az adott partnerrel is fel lehet fedezni. Ugyanakkor tény, hogy hosszú távon nem könnyű megtartani, birtokolni meg egyenesen lehetetlen az 1-es nőt egy párkapcsolatban. Ezért a férfinek időről időre valami újat kell bedobnia, hogy ne laposodjon el a kapcsolat.

A kellő önállóság és szabadság biztosítása az 1-es nő minden kapcsolatában alapfeltétel. Ha nem lehet elegendő időt egyedül, egyre rosszabbul fogja érezni magát, és ahogy ez a feszültség nő benne, úgy megy tönkre a párkapcsolata. Ezért a férfinek biztosítania kell, hogy a nagy szerelem ellenére azért levegőt kapjon.

Az 1-es nő a szerelemben, a szexben is csábító, szenvedélyes, ezért olyan férfit keres, aki viszonozni tudja ezeket az érzelmeket.

Az 1-es nő ki nem állhatja…

… a határozatlan, önbizalomhiányban szenvedő, túlságosan érzelgős férfiakat. Az érzelmeket csak mérsékelten tudja elfogadni, ezért nem kedveli a szentimentalizmust, az ömlengést, a meghatódást és a könnyeket. Ezeket a tulajdonságokat egy nőben sem képes elviselni, nemhogy egy férfiben.

Nem bírja, ha egy férfi mozdulatai, hangja nőies, lágy, finomkodó, ahogy a szexben sem szereti a férfiatlan kényeskedést, a teszetoszaságot.

Képtelen elviselni, ha egy férfi ráakaszkodik, ezt sem támogatás, sem szeretet címén nem hajlandó eltűrni. Szívesen segít, de nem hagyja magát megfojtani. A „sülve-főve együtt” törekvést még a kezdeti nagy szerelem idején sem állhatja, nemhogy később.

Nem szereti az elhízott, elpuhult, lusta férfiakat, pláne ha régimódiak, merevek, túlságosan modorosak is. Nem jön be neki a poén nélküli viccelődés és a közönséges, durva viselkedés. Ki nem állhatja azokat, akik buták, mégis az eszükkel próbának villogni.

Utálja a túl kritikus, állandóan ítélkező, minden gyarlóság fölött álló férfiakat, akik tökéletesnek és tévedhetetlennek hiszik magukat.

Az 1-es nő szereti az erős, határozott férfiakat, de azt már nem, ha bárki uralkodni akar fölötte. A dominancia kritikus téma nála. Személyiségfejlődése szempontjából nem kedvező, ha ő a domináns, de azt nem tűri, hogy a férfi legyen az, így csak egyenrangú kapcsolat jöhet szóba nála.

Nem szereti a csóró, ápolatlan, elhanyagolt férfiakat. Számára a siker, a vagyon egyfajta mérőeszköz, de ez nem azt jelenti, hogy csak dúsgazdag férfiakkal áll szóba. Ugyanakkor az sem vonzó számára, ha egy férfi többet akar mutatni, mint amennyije van a valóságban. Előbb-utóbb kiderül az igazság – hiszen az 1-es nő nagyon okos –, és akkor végképp kiszeret az illetőből.

Sokra tartja az erőt, de nem bírja az erőlködést. Számára nem az az érdem, amihez vért kell izzadni, hanem amihez értelmesen kell mozgósítani az energiákat. Szerinte szó szerint kell venni a mondást: „Többet ésszel, mint erővel.”

Hogyan lehet elcsábítani és megtartani?

„Ne mondd a nőnek, hogy csinos. Csak azt mondd neki, hogy más, mint a többiek, És minden út megnyílik előtted.”

Jules Renard

francia író

Az 1-es nő különleges, más, mint a többi nő, ezt pedig érezni is akarja. Két dologra vágyik, egyrészt hogy az önállóságát megőrizhesse, másrészt hogy nő lehessen egy férfi oldalán. Ez a kettő nem zárja ki egymást.

Egy 1-es nő elcsábításának biztos módja, ha a férfi határozottan, kezdeményezően lép fel. Legyen nagyvonalú, gavallér, amikor udvarol. Hordozza a tenyerén a nőt, és minden szempontból kényeztesse! Ne csak anyagilag, pénzben megvehető tárgyakkal és utazásokkal, hanem apróbb figyelmességekkel is. Ezt a szokást a későbbi években is fontos megőriznie.

Megtartani az 1-es nőt csak úgy lehet, ha a közös élet egy folyamatos kaland, amelyben sok új impulzus éri, amely nem laposodik el, nem válik unalmassá, hanem mindig van valami különleges alkalom, valamilyen szórakoztató kikapcsolódási lehetőség.

Ugyanakkor nagyon fontos az 1-es nőnek, hogy a sikereiről beszámolhasson a partnerének, aki ezt értékeli és dicséri. Elismerésre kortól, nemtől, hatalomtól, vagyoni helyzettől függetlenül mindenkinek szüksége van.

Nagyon fontos számára, hogy a férfi őszinte legyen hozzá. S mivel átlát a szitán, ha ez nem így van, észreveszi. E tekintetben az 1-es nő szigorú – nem bocsátja meg, ha átvágja, becsapja, megcsalja a férfi –, nem érdemes megkockáztatni a lebukást. Ha akaratán kívül mégis a második helyre szorul, és ez kiderül, azonnal és végleg véget vet a kapcsolatnak. Túl büszke ahhoz, hogy ilyen még egyszer megtörténjen vele, inkább vállalja a magányt.

Az 1-es nő szenvedélyes, izgalmas szerető. Ehhez olyan partnerre van szüksége, aki szintén tüzes, energikus, forróvérű, de nem szexmániás. A testiség fontos számára, de nem a legfontosabb. Ha viszont nem kap elég figyelmet, rajongást, akkor megsértődik és lelép, ezért a kapcsolat tartóssága érdekében sok kedvességre és figyelemre van szüksége.

Tipp: amennyiben az itt leírtakat nem ismeri fel önmagában egy 1-es, de szeretné, ha e jellemvonások felszínre kerülnének vagy erősödnének, úgy érdemes áttekintenie az alább felsorolt 1-es rezgésű dolgokat. Ezekből válogatva és minél többet használva fokozhatja magában az 1-es rezgést, így kis idő múlva kedvező változásokat tapasztalhat.

1-es rezgésű „segédeszközök”:

Gyümölcsök: narancs, citrom, mazsola, dió, kókuszdió, datolya, sárgabarack, földimogyoró

Zöldségek: articsóka, lencse, olajbogyó, bab, tök

Fűszerek: babérlevél, sáfrány, gyömbér, szegfűszeg, bazsalikom, rozmaring, kurkuma

Gyógynövények: kamilla, körömvirág, kakukkfű

Fémek: arany, mágnesérc

Ásványok: gyémánt, rubin, topáz, ámbrakő, borostyánkő, tigrisszem

Színek: arany, bronz, aranysárga, narancsszín, aranybarna

Mágikus számok: 1, 10, 19, 28, 37, 46, 55, 64, 73, 82, 91

Ha kíváncsi vagy az 1-esek párkapcsolataira, lapozz a Nagy párkapcsolati mutatóhoz a 160. oldalra, és keresd ki a táblázatból a megfelelő oldalszámokat.

2-es férfi, 2-es nő

„Mondd, mi a szerelem? Két lélek, egy gondolat; Két szív, egy dobbanás.”

Friedrich Halm

osztrák drámaíró, költő

Ami közös bennük